“สภาพัฒน์” เผย GDP ไตรมาส 4/64 ขยายตัว 1.9% คาดปี 65 โต 3.5-4.5%
สคช. เผย GDP ไตรมาส 4/64 ขยายตัว 1.9% รับความต้องการสินค้าและบริการในประเทศ-ต่างประเทศดีขึ้น อานิสงส์มาตรการกระตุ้นเศรษฐกิจ ส่งผลให้ปี 64 โต 1.6% ดีกว่าที่คาดเดิมที่ 1.2% คาดปี 65 โต 3.5-4.5%-เงินเฟ้อ 1.5 - 2.5%
สคช. เผย GDP ไตรมาส 4/64 ขยายตัว 1.9% รับความต้องการสินค้า-บริการใน-ตปท.ดีขึ้น อานิสงส์มาตรการกระตุ้นศก. คาดปี 65 โต 3.5-4.5%
21 ก.พ. 2565

สำนักงานสภาพัฒนาการเศรษฐกิจและสังคมแห่งชาติ (สศช.) หรือ สภาพัฒน์ เผยผลิตภัณฑ์มวลรวมในประเทศ หรือ GDP ไตรมาส 4/2564 ขยายตัว 1.9% จากการลดลง 0.2% ในไตรมาส 3/2564 เป็นผลจากความต้องการสินค้าและบริการทั้งในประเทศและต่างประเทศปรับตัวดีขึ้น ประกอบกับการผ่อนคลายมาตรการเพื่อควบคุมการแพร่ระบาดของโรคโควิด-19  รวมทั้งมีการเปิดรับนักท่องเที่ยวต่างชาติ และมาตรการเพื่อกระตุ้นเศรษฐกิจต่างๆ ส่งผลให้การดำเนินกิจกรรมทางเศรษฐกิจต่าง ๆ ปรับตัวดีขึ้น ส่งผลให้ GDP ปี 2564 โต 1.6% ดีกว่าที่คาดการณ์ไว้เดิมที่ 1.2%
นอกจากนั้นคาดแนวโน้มเศรษฐกิจไทยปี 2565 จะขยายตัวในช่วง 3.5 – 4.5% โดยมีปัจจัยสนับสนุนสำคัญจากการปรับตัวดีขึ้นของอุปสงค์ภายในประเทศ การฟื้นตัวของภาคการท่องเที่ยว รวมทั้งการขยายตัวอย่างต่อเนื่องของการส่งออก และแรงขับเคลื่อนจากการลงทุนภาครัฐ โดยคาดว่ามูลค่าการส่งออกสินค้าในรูปดอลลาร์ สรอ. จะขยายตัว 4.9% การอุปโภคบริโภคและการลงทุนภาคเอกชนขยายตัว 4.5% และ 3.8% ตามลำดับ และการลงทุนภาครัฐขยายตัว 4.6% ส่วนอัตราเงินเฟ้อทั่วไปเฉลี่ยอยู่ในช่วง 1.5 – 2.5% จากเดิมที่คาด 0.9 – 1.9% และดุลบัญชีเดินสะพัดจะเกินดุล 1.5% ของ GDP